钦定古今图书集成/明伦汇编/官常典/第785卷 > 刘蒙正
## 钦定古今图书集成/明伦汇编/官常典/第785卷 > 刘蒙正

按《宋史刘熙古传》：“熙古子蒙正，字颐正，善骑射。乾德
中，以荫补殿直，迁供奉官。王师征江南，命乘传军中
承事卢绛以舟师来援润州，蒙正白部署丁德裕，请
分精甲百人出与绛战，矢中左胁，战愈力。及下润州，
获知州刘澄、监军崔亮，部送阙下。岭南陆运香药入
京，诏蒙正往规画，蒙正请自广韶江溯流至南雄，由”
大庾岭步运至南安军，凡三铺，铺给卒三十人，复由
水路输送。又掌朝服法物库，会重制绣衣卤簿，多其
规式。太平兴国四年，转内藏库副使，进崇仪使。自创
内藏库，即诏蒙正典领，凡二十馀年。真宗初，改如京
使，出知沧、冀、磁三州。戎人犯境，蒙正调丁男乘城固
守，有劳。未几，以擅乘驿马，责授亳州团练副使。咸平
四年卒，年七十二。